PROGRAM NASTAVE I UČENJA

ZA OSMI RAZRED OSNOVNOG OBRAZOVANJA I ODGOJA

|  |  |
| --- | --- |
| Naziv predmeta | **BOSANSKI JEZIK I KNJIŽEVNOST** |
| Cilj | Cilj nastave i učenja *bosanskoga jezika i književnosti* je razvijanje sposobnosti i vještine upotrebe jezika u različitim životnim, svakodnevnim komunikacijskim situacijama, razvijanje čitalačke pismenosti i kulture, istraživanje iskustva i ideja književnosti, poticanje i vrednovanju vlastitoga stvaralaštva i stvaralaštva drugoga, te razumijevanje teksta u različitim kulturnim, međukulturnim i društvenim kontekstima. |
| Razred | **Osmi** |
| Godišnji fond časova | **136 časa (sata)** |

|  |  |  |  |  |  |
| --- | --- | --- | --- | --- | --- |
| **ISHODI**  Po završenoj temi / oblasti  učenik će biti u stanju da: | **OBLAST / ТЕМА** | | | **SADRŽAJI** | |
| - razlikuje odlike književnih rodova i osnovnih književnih vrsta;  - koristi književne termine i pojmove obrađivane u prethodnim razredima i povezuje ih sa novim djelima koja čita;  - prepoznaje osnovna obilježja lirskih i epskih narodnih pjesama;  - ističe univerzalne vrijednosti književnog djela i poveže ih sa sopstvenim iskustvom i okolnostima u kojima živi;  - čita sa razumijevanjem različite vrste tekstova, tumači ih i komentariše, u skladu sa uzrastom;  - razlikuje osnovne odlike stiha i strofe –ukrštenu, obgrljenu i parnu rimu; slobodni i vezani stih; refren;  - razumije sadržaj, parafrazira pročitano i iskazuje svoje utiske o djelu;  - tumači motive i pjesničke slike u odabranom lirskom tekstu;  - pravi razliku između djela lirskog, epskog i dramskog karaktera;  - razlikuje autorsku pripovijetku od romana;  – uoči slojevitost književnog dela i međužanrovsko prožimanje;  - uočava osnovne elemente strukture književnoumjetničkog djela: tema, motiv, radnja, vrijeme i mjesto radnje;  - razlikuje pojam pjesnika i pojam lirskoga subjekta; pojam pripovjedača u odnosu na autora;  - uočava različite pozicije pripovjedača;  - razlikuje oblike kazivanja;  - razumije, zapaža i povezuje sa stvarnošću karakteristike likova;  - odredi stilske figure i razumije njihovu ulogu u književnoumjetničkome tekstu;  - analizira uzročno-posljedične odnose u tekstu i vrednuje istaknute ideje koje tekst nudi;  - interpretira djelo vodeći računa o fabulativnoj i tematsko-idejnoj okosnici djela;  - analizira postupke likova u književnoumjetničkome djelu, služeći se argumentima iz teksta;  - obrazlaže svoje tvrdnje o djelu potkrepljujući ih citatima iz teksta;  - uočava i interpretira elemente tradicije, vjerovanja, običaje, način života i događaje u prošlosti opisane u književnim djelima;  - uvažava nacionalne vrijednosti i njeguje kulturnohistorijsku baštinu; poštujući osobenosti sopstvenog naroda i drugih naroda;  - uspoređuje književna djela sa djelima iz oblasti medijske kulture;  - prepoznaje osobine drame kao književnoga roda;  - prepoznaje odlike dramskih vrsta;  - prepoznaje etape dramske radnje; | **KNJIŽEVNOST** | | | **LIRIKA**  **Lektira**   1. Usmene lirske pjesme - sevdalinke:   *Čudna jada od Mostara grada*  *Kad ja pođoh na Bembašu*  *Moj dilbere kud se šećeš*  *Kaharli sam, večerala nisam*   1. Usmene balade: *Hasanaginica, Braća Morić* 2. Kknjiževnost na orijentalnim jezicima:  * Abdurahman Sirri: *Ja sam oblikom kaplja*, * Mehmed Mejlija Guranija: *O ptico srca, u onaj mjesec sjajni je nemoguće gledati*  1. Alhamijado književnost  * Ilhamija: *Čudan zeman nastade* * Fejzo Softa: *Ašiklijski elif ba (odlomak)*  1. Mak Dizdar: *Modra rijeka* 2. Miroslav Krleža: *U predvečerje* 3. Fatima Muminović Pelesić: Nado / *Kćerka grobara Tufa* 4. Skender Kulenović: *Pisma* 5. Sergej Jesenjin: *Pismo majci* 6. Vojislav Ilić: *Grm* 7. Muhamed Abdagić: *Četiri su stvari* 8. Ismet Rebronja: *Vratio se otac / Majka moja*   **Književni termini i pojmovi**  Književni rodovi i književne vrste.  Vrste stihova u pjesmi.  Vrsta strofe prema broju stihova u lirskoj pjesmi.  Odlike lirske poezije: ritam i rima.  Stilske figure: hiperbola, metafora, alegorija, epiteti, personifikacija, simbol.  Vrste autorske i narodne lirske pjesme: ljubavne pjesme, sevdalinke, opisne, rodoljubive, socijalne, misaone.  Vrste lirskonarativnih narodnih pjesama: romanse i balade.  Divanska književnost. Forme divanske književnosti. Tesavvufski simboli u divanskoj književnosti.  Alhamijado književnost. Književne vrste u alhamijado književnosti.  **ЕPIКА**  **Lektira**   1. Usmene epske pjesme:   *Mujov Omer i Filip Madžarin*   1. Usmena proza:   *Đerzelez ubija aždahu,* narodna legenda  *Vratio milo za drago*, narodna priča   1. Alija Nametak: *Cjepar* 2. Dinko Šimunović: *Duga* 3. Ćamil Sijarić: *Miris lišća orahova* 4. Hajnrih Bel: *Kašalj na koncertu* 5. Nedžad Ibrišimović: *Karabeg* 6. Evlija Čelebi: *Grad Sarajevo* 7. Ivo Andrić: *Jedan pogled na Sarajevo* 8. Zuko Džumhur:*Grad zelene brade* 9. Meša Selimović: *Ruke (*Odlomak iz romana *Derviš i smrt – Opis ruku)* 10. Edhem Mulabdić: *Zeleno busenje* (odlomak) 11. Enver Čolaković: *Legenda o Ali-paši* (odlomak)   **Književni termini i pojmovi**  Odlike epskih narodnih pjesama.  Tema i glavni motivi.  Oblici pripovijedanja: naracija (hronološko pripovijedanje), opisivanje, dijalog, monolog.  Fabula/radnja, redoslijed događaja.  Vrste epskih djela: pripovjetka, novela, roman.  Savremeni roman.  Granični književni žanrovi.  Putopisne proza.  **DRAMA**  **Lektira**   1. Alija Isaković: *Hasanaginica* 2. Viljem Šekspir: *Romeo i Julija* (odlomak)   **Književni termini i pojmovi**  Dramske vrste: tragedija – osnovne karakteristike. Monolog i dijalog u drami. Drame sa historijskom tematikom. Didaskalije, replika. Kompozicija i etape dramske radnje.  **NAUČNOPOPULARNI I INFORMATIVNI TEKSTOVI**  (birati tri djela)   1. Izbor iz enciklopedija, antologija i časopisa za djecu 2. Borisav Simić: *I to je matematika* (izbor) 3. Enciklopedijski tekst o Mona Lizi ( npr. *Velike zagonetke čovječanstva*) 4. Guido Giuffre: *Safet Zec* 5. Munib Maglajlić: *Sredina i vrijeme nastanka sevdalinke* 6. Hamdija Kreševljaković: *Strani putopisci o sarajevskoj čaršiji* 7. Alija Bejtić: *Spomenici osmanlijske arhitekture u Bosni i Hercegovini* 8. Ferid Muhić: *Zlatni štit*   **DOMAĆA LEKTIRA**  **(OBAVEZNA LEKTIRA)**   1. Ćamil Sijarić: *Zapisi o gradovima* 2. Džerom Dejvid Selindžer: *Lovac u žitu* 3. Derviš Sušić*: Veliki vezir* (drama) 4. Dževad Karahasan*: Tri sna ljetne noći* (pripovijetka) 5. Osman Aziz: *Svijet za sebe* (pripovijetka) 6. Irfan Horozović*: Talhe*   **Dopunski izbor lektire**  (birati do pet djela)   1. Hasan Kikić: *Carska noć* 2. Edgar Alan Po: *Rukopis pronađen u boci* 3. Hamza Humo: *Sevdalijina ljubav* 4. Abdulah Sidran: *Sarajevska zbirka* (izbor) 5. Branislav Nušić: *Dušmani* 6. Nedžad Ibrišimović: *Bio jedan* 7. Rajner Maria Rilke: *Na uglu* 8. Džordž Orvel: *Životinjska farma* (odlomak) 9. Aleksandar Heman: *Mljet* 10. Orhan Pamuk: *Istanbul* (odlomak) | |
| - poveže gramatičke pojmove obrađene u prethodnim razredima sa novim nastavnim sadržajima;  - prepozna gramatičke kategorije promjenljivih vrsta riječi;  - razlikuje vrste glasovnih alternacija i primjenjuje književnojezičku normu;  - prepoznaje značenje padeža i doslijedno ih primjenjuje;  - prepoznaje i upotrebljava glagolske oblike;  - klasificira glagolske oblike;  - uočava tvorbu glagolskih oblika;  - razlikuje glagolske načine i nelične glagolske oblike i upotrebi ih u skladu sa normom;  - razlikuje rečenice po komunikativnoj funkciji i prema složenosti u vezi sa vrstama glagola;  - razlikujue gramatički i logički subjekt;  - razlikuje glagolski i imenski predikat;   * razlikuje složeni glagolski predikat od zavisne rečenice sa veznikom da; * uoči dijelove sintagmi i njihove vrste;   - iskaže rečenični član riječju, prijedloško-padežnom konstrukcijom, sintagmom i rečenicom;  - prepozna vrste naporednih odnosa među rečeničnim članovima i nezavisnim rečenicama;  - prepoznaje vrste zavisnih rečenica;  - primjenjuje osnovna pravila kongruencije u rečenici;  - primjenjuje osnovna pravila akcentiranja;  - prepoznaje i povezuje historijska dešavanja sa razvojem jezika;  - nabroji i vremenski odrediti faze razvoja bosanskog jezika;  - svrsta bosanski jezik u odgovarajuću jezičku grupu u Evropi;  – objasni nastanak i razvoj bosanskog književnog jezika;  – razumije značaj književnog jezika za kulturu i historiju bošnjačkog naroda;  – imenuje dijalekte bosanskoga jezika;  – razumije postojeće jezičke prilike u zemlji u kojoj živi i zemljama regiona; | **JEZIK** | Gramatika | Promjenljive i nepromjenljive vrste riječi (sistematizacija i obnavljanje).  Glagolski vid i glagolski rod.Građenje i osnovna značenja glagolskih oblika. Podjela glagolskih oblika na proste i složene i na lične (vremena i načini) i nelične. (Obnavljanje iz prethodnih razreda).  Pojam sintagme: glavni član i zavisni članovi; vrste sintagmi (Obnavljanje iz prethodnih razreda).  Rečenice prema komunikativnoj funkciji.Predikatske rečenice (osnovni i posebni tipovi).Nezavisne rečenice u naporednom odnosu (sastavne, rastavne, isključne, suprotne, zaključne). (Obnavljanje iz prethodnih razreda).  Tvorba riječi: preobrazba, sufiksalna, prefiksalna, slaganje,prefiksalno-sufiksalna tvorba.(Obnavljanje iz prethodnih razreda).  Zavisne predikatske rečenice (obilježja), zavisni veznici, veznički spojevi; isti veznici u različitim zavisnim rečenicama.  Vrste zavisnih rečenica:  Objekatske: Izrične i zavisno – upitne;  Adverbijalne: mjesne (lokalne), vremenske (temporalne), načinske (modalne), poredbene (komparativne), uzročne (kauzalne), posljedične (konsekutivne), namjerne (finalne), dopusne (koncesivne), pogodbene (kondicionalne).  Atributske**:** odnosne (relativne) atributske klauze, objekatske atributske klauze.  Zavisne rečenice u naporednom odnosu.  Iskazivanje rečeničnih članova zavisnom rečenicom i prijedloško – padežnom konstrukcijom.  Mjesto bosanskoga jezika u slavenskoj jezičkoj zajednici. Staroslavenski jezik; čakavsko, kajkavsko i štokavsko narječje; ekavski, ikavski i ijekavski izgovor. Dijalekti bosanskoga jezika.  Historijski razvoj bosanskoga jezika: Period Srednjovjekovne Bosne i Osmanski period. (Obnavljanje gradiva iz prethodnog razreda.)  Historijski razvoj bosanskoga jezika:  - Austrougarsko doba (1878-1918)  - Jugoslavensko doba (1918-1992)  - Savremeno bosansko doba (1992-) | |
| - primjenjuje pravopisnu normu;  - koristi pravopis (školsko izdanje);  - primjenjuje interpunkcijske znake u složenoj rečenici. | Pravopis | Obnavljanje gradiva iz prethodnih razreda.  Pisanje skraćenica.  Sastavljeno i rastavljeno pisanje riječi.  Pisanje složenih glagolskih oblika.  Prilagođeno pisanje imena iz stranih jezika (transkripcija).  Pisanje polusloženica (imeničke polusloženice, pridjevske polusloženice, priloške polusloženice).  Rastavljanje riječi na kraju reda.  Genitivni znak. | |
| - razlikuje duge i kratke akcente, silazne i uzlazne;  - pravilno izgovara riječi vodeći računa o dužini akcenta i intonaciji;  - govori jasno poštujući književnojezičku normu; | Ortoepija | Razlikovanje dugih i kratkih akcenata, dugouzlaznih i dugosilaznih.  Vježbanje u izgovaranju kratkouzlaznih i kratkosilaznih akcenata. | |
| - govori na zadatu temu poštujući književnojezičku normu;  - razlikuje književnoumjetnički od publicističkog funkcionalnog stila;  - sastavi koherentan pisani tekst u skladu sa zadatom temom narativnog i deskriptivnog tipa;  - upotrebljava različite oblike usmenog i pismenog izražavanja: prepričavanje različitih tipova tekstova, bez sažimanja i sa sažimanjem, pričanje (o događajima i doživljajima) i opisivanje;  - prepoznaje hronološki i retrospektivni slijed kazivanja, te na osnovu toga širi svoje sposobnosti učenja i čitanja uopće;  - napiše jednostavniji argumentirani tekst pozivajući se na činjenice;  - koristi tehnički i sugestivni opis u izražavanju;  - sastavlja sažetak – rezime  -prepozna citat i fusnote i razumije njihovu ulogu;  - pronađe potrebne informacije u nelinearnom tekstu;  -primjenjuje različite strategije čitanja (informativno, doživljajno, istraživačko i dr.);  - pronalazi, povezuje i tumači eksplicitno i imlicitno sadržane informacije u kraćem, jednostavnijem književnom i neumjetničkom tekstu;  - dramatizira odlomak odabranog književnoumjetničkog teksta;  - izražajno čita obrađene književne tekstove; | **JEZIČKA KULTURA** | | | Tekstovi u funkciji unapređivanja jezičke kulture.  Govorne vježbe na unaprijed određenu temu.  Vrste stilova (književno-umjetnički, naučni, novinarski, administrativno-poslovni, razgovorni).  Pisanje zapisnika, zahtjeva, prijave, biografije, molbe, dopisa.  Reportaža.  Rasprava.  Prikaz (kritički prikaz knjige ili filma).  Esej.  Pričanje o doživlјaju sa efektnim početkom i završetkom. Reklame kao vrsta propagandnih tekstova. Jezičke osobine reklama. Manipulativnost reklama.  Čitanje tekstova pisanih različitim stilovima.  Izražajno čitanje i recitiranje (artikulacija glasova, naglasak, pauza, jačina, ton, isticanje riječi).  Popunjavanje raznih obrazaca, uplatnica, priznanica, telegram.  Čitanje i razumijevanje tabela i grafikona.  Indeks, pojmovnik, bibliografija.  Bogaćenje rječnika: *leksičko-semantičke vježbe*.  Pismene vježbe i domaći zadaci i njihova analiza na času.  Četiri školska pismena zadatka – po dva u svakom polugodištu (jedan čas za izradu zadatka i dva za analizu i pisanje unaprijeđene verzije sastava).  .  Film i pozorište.  Dokumentarni film.  Scenarij – scenarist.  Knjiga snimanja.  Redatelj.  Filmska montaža.  Tvrtko Kulenović: *Smrt u Sarajevu* | |
| - uočava razliku između glume u pozorištu i glume pred kamerom;  - prepoznaje izražajna sredstva u filmu;  - prepoznaje i poveže izražajna sredstva u filmu i književnom djelu. | **MEDIJSKA KULTURA** | | |

**Ključni pojmovi sadržaja**: književnost, jezik, jezička kultura, medijska kultura.

**UPUTSTVO ZA METODIČKO-DIDAKTIČKO OSTVARIVANJE PROGRAMA**

Nastavni predmeti u drugome ciklusu zasnovani su na onim oblicima, metodama, sredstvima, pomagalima, medijima i tehnologiji koji su specifični za tzv. starije razrede, što znači da se oblici i metode nastavnoga rada prilagođavaju starijem uzrastu učenika, odnosno načelima tzv. predmetne nastave.

Bosanski jezik i književnost kao predmet predstavlja sintezu književnoga i jezičkoga znanja. Programsko-planska struktura ovog predmeta uključuje sadržaje nastave književnosti sa osnovama teorije književnosti, nastavu gramatike, ortografije, ortoepije, nastavu kulture izražavanja i nastavu medijske kulture. Sve ove sadržaje povezuje jezik, on ima obrazovnu, odgojnu, funkcionalnu i komunikacijsku dimenziju. Nastava bosanskoga jezika daje temeljna znanja iz jezika i književnosti i temeljnu pismenost. Ta znanja utječu na uspjeh u učenju i drugih nastavnih predmeta.

Osnovni ciljevi, zadaci, složenost i svrha nastave po pojedinim nastavnim područjima treba da budu zasnovani na usvajanju osnovnih pojmova iz gramatike, teorije i interpretacije književnosti, vježbi usmenog i pisanog izražavanja, stvaranju vlastitih tekstova (pisanih sastava), te ovladavanju osnovnim elementima i tehnikama iz filmske i scenske umjetnosti i medijske kulture. Prilikom izrade programske strukture vodilo se računa o estetskim, etičkim i nacionalnim kriterijima izbora književnih djela i pisaca što je uzrokovalo relativno veći broj obaveznih tekstova za čitanke. Zato je važno naglasiti da sami nastavnici mogu izvršiti selekciju tekstova u skladu sa brojem nastavnih sati, ali moramo stalno imati na umu reprezentativnost tekstova, kako bismo osposobili djecu za samostalan pristup interpretaciji umjetničkog djela (važno je uključiti djela koja predstavljaju različite vrste i rodove).

Priroda predmeta uvjetovala je i dominaciju određenih nastavnih metoda i sredstava, tako da se kod jezičkih, društvenih i humanističkih oblasti u pojedinim predmetima više preferiraju metode kao što su: metode razgovora, pisanja, tekstualna metoda i dr. Također, poželjna su i specifična sredstva, pomagala, mediji i tehnologija nastavnog rada, kao što su udžbenici, priručnici, radni kabineti, didaktičke učionice, digitalne učionice, školska biblioteka, fonolaboratorij i dr. Nastava predmeta Bosanski jezik i književnost, osim obrazovno-naučne uloge, ima i osobitu društvenu funkciju – formiranje humane, duhovno i radno osposobljene ličnosti učenika, odnosno čovjeka visoke etičke i kreativne kulture, kvalitetnog znanja i pravilnog mišljenja, spremnog da u skladu sa ovim principima bude aktivan faktor progresa u savremenoj društvenoj zajednici

Program nastave i učenja za predmet Bosanski jezik i književnost uspostavljen je po funkcionalnim principima, gdje su teme / oblasti i sadržaji programa usmjereni na ishode.

U programskim sadržajima središnje mjesto zauzimaju jezik i književnost Bošnjaka, u kontekstu izučavanja književno-jezičke tradicije evropskih naroda (njihovih vrhunskih dostignuća, književnih pojava, refleksa i procesa). U kontekstu historijskog razvoja književnosti prezentirani su najznačajniji predstavnici bošnjačke, bosanskohercegovačke, regionalne i evropske, odnosno svjetske, književnosti. Nastavni sadržaji iz oblasti teorije književnosti i stilistike obrađuju se sukcesivno, u toku interpretacije i analize književnih djela – njihovih estetskih, književnohistorijskih, društvenih i jezičko-stilskih specifičnosti. U pristupu književnoumjetničkom tekstu, u skladu sa pedagoško-psihološkim zahtjevima, posvećuje se posebna pažnja kreativnom uvođenju učenika u tehnike interpretacije i njihovom osposobljavanju da razumiju književnoumjetničke pojave.

Nastavnikove informacije su od osobitog značaja. One moraju biti potpune, sadržajne, konkretne i prilagođene toku i tipu časa. Obavezan je rad na odgovarajućim odabranim primjerima iz književnih djela (rad na tekstu).

Djela koja su predviđena za domaću lektiru interpretiraju se po istoj metodologiji kao djela iz obaveznih nastavnih sadržaja, na osnovu prethodnog čitanja i priprema učenika za samoradnju. Izbor djela za interpretaciju, iz korpusa predviđenog za lektiru, mogu vršiti sami učenici, uz konsultacije i planiranje sa nastavnikom. Interpretacija djela, kao i diskusija u vezi sa njom, može biti individualna i u grupama – razvrstana po temama ili drugim književnoumjetničkim kriterijima.

U proučavanju jezika i jezičkih sadržaja (jezika u upotrebi – komunikacija i jezika u književnom djelu – umjetnička funkcija jezika) posebna se pažnja posvećuje osposobljavanju učenika da razumiju fonološke, morfološke, leksičke, sintaksičke i stilske karakteristike, međukategorijske različitosti, tvorbene modele i mogućnosti, leksičku i sintaksičku metaforiku, slikovitost pjesničkoga jezika, višeznačnost riječi i jezičku kreaciju, kao i distinktivne i umjetnički funkcionalne odnose između narodnog i standardnog jezika odnosno njihove norme.

Za uspješnu obradu nastavnih sadržaja iz predmeta Bosanski jezik i književnost najproduktivniji je postupak rad na tekstu književnog djela, prilaženje djelu sa estetsko-umjetničkog i stilsko-jezičkog aspekta, ali i osposobljavanje učenika za samoradnju i stvaralačke navike.

Preporučena distribucija časova po predmetnim oblastima je sledeća: Književnost – 52 časa (sati), Jezik – 50 časova (sati), Jezička kultura – 30 časova (sati) i Medijska kultura – 4 časa (sata). Ukupan fond časova, na godišnjem nivou, iznosi 136 časova (sati). Sve tri oblasti programa nastave i učenja se prožimaju i nijedna se ne može izučavati izolovano i bez povezivanja sa drugim oblastima.

1. *PLANIRANJE NASTAVE UČENJA*

Program nastave i učenja orijentiran je na ishode. Učenje i poučavanje će, umjesto na sadržaje, biti usmjereno na ishode učenja koji upućuju na to koja će znanja i vještine učenik usvojiti na kraju školske godine. Zato će u središtu procesa nastave i učenja biti učenik, a ne nastavni sadržaji. Nastavnici će samostalno, ali i u dogovoru s učenicima, na temelju predloženih kriterija, načela, smjernica i preporuka, te svoga iskustva, analiza i procjene odabirati kako će i pomoću kojih tekstova i izvora njihovi učenici ostvariti ishode učenja. Učenici će istraživati i otkrivati koristeći prethodno usvojena znanja i iskustva. To omogućava individualizaciju nastave koja će tako biti učinkovitija i zanimljivija. Savremeni odgojno-obrazovni proces prepoznatljiv je po usmjerenosti na učenika. Pomoću ishoda učenja prilikom planiranja i programiranja aktivnosti poučavanja i učenja moguće je ostvariti takav pristup. Prednosti primjene ishoda učenja u osnovnom obrazovanju su brojne, vrednujemo ih u odnosu na to šta pružaju učenicima i nastavnicima. Učenicima pomažu da shvate šta je to što se od njih očekuje, doprinose racionalizaciji nastave i učenja i omogućavaju (samo)praćenje napredovanja. Daju im konkretnu predstavu o tome šta treba znati na kraju realizacije određene teme, cjeline, predmeta, razreda, pa i na kraju osnovne škole. Ishodi učenja mogu olakšati i pripreme učenika za pisane i usmene provjere. Predstavljaju osnov za izbor nastavnih sadržaja, što nastavniku daje slobodu da u nastavi koristi različite izvore i da učenike upućuje na to da tragaju za novim izvorima saznanja. Precizno definirani ishodi učenja omogućavaju i lakši izbor nastavih strategija, metoda i postupaka, čime se olakšava didaktičko-metodičko kreiranje procesa poučavanja i učenja.Osim toga što ishodi učenja impliciraju aktivnosti učenika u nastavi i učenju, njihovom primjenom mogu se diferencirati zadaci za vrednovanje učeničkog izraza.

1. *OSTVARIVANJE NASTAVE I UČENJA*

**KNJIŽEVNOST**

U okviru predmeta Bosanski jezik i književnost učenici stvaraju (govore, pišu), percipiraju (slušaju, čitaju) i analiziraju svojem uzrastu odgovarajuće umjetničke i neumjetničke tekstove. Radeći na tekstu, učenici razvijaju svoje saznajne i stvaralačke sposobnosti i sposobnosti sporazumijevanja, te upoznaju osnovne razlike u prihvatanju i stvaranju neumjetničkih i umjetničkih tekstova. Učenici se osposobljavaju za percipiranje i stvaranje usmenih i pisanih neumjetničkih tekstova. Prilikom slušanja čitanja usmjeravaju se na razmišljanje o onome što percipiraju, tj. na kritičko prihvatanje teksta. Također je važno da prilikom govora / pisanja utemelje svoje mišljenje o tekstu. Učenici treba da shvate da je stvaranje teksta planirana aktivnost, tokom koje treba uzimati u obzir onoga/onu kome/kojoj je tekst namijenjen, mogućnosti i zakonitosti jezika koji se koristi, i dobro poznavati temu o kojoj se govori / piše. Kod obrade neumjetničkih tekstova jednako su važne, pa stoga i jednako zastupljene, sve četiri aktivnosti sporazumijevanja – kod rada u školi, posebno slušanje i govor (jer preovladava saradničko učenje), a zatim i čitanje kao polazna tačka za pragmatičnu, vrijednosnu i gramatičku analizu tekstova. Kad učenici savladaju tehniku čitanja, čitanje u školi se procentualno smanjuje, a povećava se broj aktivnosti u okviru kojih učenici sarađuju kroz rad, stvaraju nove proizvode, upoređuju mišljenja, o njima razgovaraju, otkrivaju razlike, traže uzroke... Kod domaćih zadataka preovladava čitanje, a posebno pisanje (aktivnosti prije i za vrijeme pisanja teza, a poslije toga prepisivanje ispravljenog teksta i priprema za govorni nastup). Rad na umjetničkim tekstovima i u osmom razredu osnovne škole zasniva se na komunikacijskom modelu književnoga vaspitanja. Osnovni cilj jeste očuvati učenikovo/učeničino interesovanje za čitanje i slušanje umjetničkih tekstova i razvijati sposobnosti stvaralačkoga dijaloga s umjetničkim tekstom. Pošto u čitalačkom razvoju veoma često dolazi do usmjeravanja literarnog interesovanja na proznu literaturu s napetom pričom, dobro je birati takve tekstove i u školskoj nastavi književnosti. Uz to sistematski se njeguje i razvija učenikovo/učeničino interesovanje za fantastičnu literature i savremenu književnost.

Književni tekstovi u osmome razredu razvrstani su po književnim rodovima – lirika, epika i drama. Izbor djela zasnovan je na principu prilagođenosti uzrastu.

Broj tekstova za domaću lektiru prilagođen je potrebama i obimu tekstova u školskoj lektiri. Popis predloženih književnih tekstova je okvirni i neobavezujući, a sastavljen je tako da nudi izbor antologijskih i savremenih djela različitih žanrova (poetski, prozni i dramski tekstovi) i tematike primjerene starosnoj i spoznajnoj recepciji učenika kojima je namijenjen; na popisu su i tekstovi koji su se i dosad čitali, no osvježen je dodatnom literaturom. Svaki nastavnik može odabrati i djelo koje nije na predloženom popisu ako smatra da pomoću njega učenici mogu ostvariti koji od ishoda. Učenik će tijekom školovanja izabrati najmanje jedan tekst kojega će moći predstaviti i obrazložiti razloge svoga izbora. Dopunski izbor tekstova dopušta nastavniku veću kreativnost u dostizanju ishoda. Sa ovoga popisa nastavnik bira tri djela. U programu su zastupljeni i naučnopopularni i informativni tekstovi.

Isti tekst može se povezivati sa drugima na različite načine, prema različitim motivima ili tonu pripovedanja, u sklopu projektne nastave, koja se bazira na ishodima, a ne na sadržajima učenja.

Predloženi obavezni, književni, naučnopopularni i informativni tekstovi i sadržaj obavezne domaće lektire, kao i primjeri iz dopunskog izbora, prilikom osmišljavanja godišnjeg plana rada, a potom i pri oblikovanju orijentacionih, mjesečnih planova rada, mogu se tematski povezivati. Pored toga, neophodno je uspostaviti i uravnoteženu distribuciju nastavnih jedinica vezanih za sve oblasti predmeta, funkcionalno povezati sadržaje iz jezika i književnosti (gde god je to moguće) i ostaviti dovoljno časova za utvrđivanje i sistematizaciju gradiva. Sa spiska dopunskog izbora nastavnik bira ona djela koja će, uz obavezni dio lektire, činiti tematsko-motivske cjeline. Nastavnik može grupisati i povezivati po srodnosti djela iz obaveznog i dopunskog programa na mnogo načina.

Zbog toga što je proučavanje književnoumjetničkog djela složen proces, motiviranje učenika mora biti početni korak da bi se u što većoj mjeri primjenjivalo jedinstvo analitičkih i sintetičkih postupaka i gledišta.

Prilikom tumačenja teksta učenike treba navikavati da svoje utiske, stavove i sudove o književnom djelu potkrepljuju činjenicama iz samoga teksta. Tako će učenici biti osposobljeni za samostalni iskaz, istraživačku djelatnost i zauzimanje kritičkih stavova.

Pristup književnosti usmjeren je na razvijanje čitalačkih navika i kulture čitanja. Učenici će izražavati svoje stavove i mišljenja o književnome tekstu, a književnoteorijska znanja usvajat će s obzirom na odabrani književni tekst.

**JEZIK**

U nastavi jezika učenici se osposobljavaju za pravilnu usmenu i pisanu komunikaciju standardnim bosanskim jezikom. Otuda zahtjevi u ovom programu nisu usmereni samo na usvajanje jezičkih pravila i gramatičke norme, već i na razumijevanje njihove funkcije i pravilnu primjenu u usmenom i pismenom izražavanju.

Gradivom iz historije jezika započinje nastava gramatike u osmom razredu. Učenike treba upoznati sa fazama razvoja bosanskog književnog jezika, njihovom periodizacijom i odlikama. Počev od srednjovijekovnog doba, preko turskog, zatim austrougarskog i jugoslovenskog, pa sve do savremenog bosanskog doba. Sve se to može povezati sa nastavom historije jer je historija jezika usko povezana sa historijskim dešavanjima. Razvoj književnog bosanskog jezika treba objasniti postepeno po fazama, jer svaka od njih iznedrila je kako pojavu novih pisama, tako i specifičan korpus književnih formi koje su bile zastupljene u određenim periodima. Posebnu pažnju trebalo bi posvetiti alhamijado i divanskoj književnosti jer će se u programu nastave i učenja naći konkretni sadržaji iz ovih književnosti kao što su:

Književnost na orijentalnim jezicima:

* Abdurahman Sirri: *Ja sam oblikom kaplja*,
* Mehmed Mejlija Guranija: *O ptico srca, u onaj mjesec sjajni je nemoguće gledati*
* Alhamijado književnost:
* Ilhamija: *Čudan zeman nastade*
* Fejzo Softa: *Ašiklijski elif ba (odlomak)*

Sistematizaciju gradiva koje je naučeno u prethodnim razredima treba vršiti periodično sa učenicima. Važno je da se obnove i povežu gramatička znanja, tako što će usvajati pravila i načine funkcionisanja gramatičkog sistema i uspoređivati ih i povezivati sa ranije naučenim . Na konkretnim primjerima rečenica najbolje je obnoviti znanja iz morfologije (gramatičke kategorije) i sintakse (rečenični članovi, tipovi rečenica i sl.). Podrazumijeva se da se nivo usvojenosti i sposobnost primjene ranije obrađenog gradiva provjerava kada je riječ o sadržajima koji su učenici već obrađivali u prethodnim, dok ponavljanje i uvježbavanje na novim primjerima prethodi obradi novih sadržaja, čime se rezultirati kontinuitet u radu i sistematičnost u povezivanju novog gradiva sa postojećim znanjima.

Komunikacijsko-funkcionalni pristup poučavanju gramatike polazi od jezičnoga znanja koje svaki učenik spontano usvaja, na temelju toga jezične se sposobnosti dovode do vještina, naprimjer da učenik može samostalno sastavljati tekstove: pisati ih i govoriti u skladu sa pravopisnim i ostalim gramatičkim pravilima.

**JEZIČKA KULTURA**

Razvijanje i unapređivanje jezičke kulture učenika predstavlja jedan od najznačajnijih zadataka nastave maternjega jezika. Jedanod osnovnih zadataka nastave jezičke kulture odnosi se na usavršavanje jezičkoizražajnih sredstava kod učenika, a njen krajnji cilj je da učenici budu osposobljeni za uspostavljanje kvalitetne i svrsishodne komunikacije. Oblast *Jezička kultura* obuhvata usmeno i pismeno izražavanje. Nastavni rad u ovoj oblasti realizuje se u korelacijisa drugim oblastima predmeta.

Za oblikovanje govora bitno je da se učenici usmjere na vezani tekst. U ovom predmetnom području postoje tri temeljna tipa vezanog teksta. Za opisivanje kao tip vezanog teksta bitan je prostorni razvoj bez sižea. Za pripovijedanje je bitan vremenski razvoj i vremenski slijed događaja, a za raspravljanje logički razvoj misli i logički slijed.

Učenike je potrebno poučiti da je za opisivanje karakteristična paralelna veza među rečenicama i istorodnost predikata, za pripovijedanje važan vremenski suodnos predikata i lančana veza, a za raspravljanje lančana veza među rečenicama. Specifičnost ovih oblika izražavanja omogućava da se razviju i specifične sposobnosti. Uz ovo se veže moć posmatranja i zapažanja. Uz pripovijedanje, veže se sposobnost pamćenja, a uz raspravljanje veže se moć logičkog mišljenja, zaključivanja. Sve ove potrebno je prilagoditi uzrastu učenika.Razvijanje jezičke kulture jedan je od najvažnijih zadataka nastave maternjega jezika. Ova cjelina, iako je programski zamišljena kao zasebna, u neraskidivoj vezi je sa nastavnim cjelinama iz oblasti jezika i književnosti.Neophodno je da učenici uoče razliku između govornoga i pisanoga jezika. U govornome jeziku obično se upotrebljavaju kraće i stilski neuređene rečenice.

Nastava jezičke kulture upućuje učenike na kvalitetnu komunikaciju, u kojoj se poštuju pravila kulturnoga razgovora, te im omogućavaju spoznaju da je sloboda govora osnovno ljudsko pravo svake osobe. Učenike treba osposobiti u područjima govora, slušanja, čitanja i pisanja. Nastava izražavanja uglavnom se obrađuje u sklopu sadržaja nastave jezika i književnosti. Tako se ostvaruje korelacija unutar svih nastavnih područja unutar predmeta. Nastava je upotpunjena morfološkim, leksičkim i semantičkim vježbama koje su u korelaciji sa nastavnim sadržajima iz oblasti jezika i književnosti. Teme pismenih zadataka moraju pratiti sadržaje iz književnosti i jezičke kulture.

**MEDIJSKA KULTURA**

Sa pojedinim elementima medijske pismenosti učenike treba upoznati kroz povezivanje: pojam filma i pozorišta upoznati na konkretnome filmu i pozorišnoj predstavi po izboru; pojam scenarij upoznati kroz obradu predviđenog teksta. Važno je uspostaviti vezu između filma i književnih djela koja su bila inspiracija za stvaranje određenog filma. Oblast medijske kulture važno je povezati sa ostalim oblastima, kako sa jezikom i jezičkom kulturom, tako i sa književnošću kroz usporedbe i komparacije književnih djela sa njihovim medijskim prikazima.

1. *PRAĆENJE I VREDNOVANJE NASTAVE I UČENJA*

Program nastave i učenja za predmet *Bosanski jezik i književnost* za osmi razred osnovne škole koncipiran je tako da svaka nastavna tema i sadržaji koji se nalaze u okviru nje budu usmjereni na ishode koje bi učenik trebalo usvojiti. Time se postiže indirektno povezivanje sa definiranim obrazovnim standardima za ovaj predmet. Početna procjena nivoa znanja i dosadašnjeg napredovanja učenika vrši se uz pomoć inicijalnog testiranja, a svaka naredna procjena bit će zasnovana na stalnom praćenju i bilježenju aktivnosti i učeničkog napredovanja. Formativno vrednovanje predstavlja savremenu metodu procjene kvaliteta znanja koje je usvojeno tokom jednog perioda procesa nastave i učenja. Njegov rezultat daje povratnu informaciju i učeniku i nastavniku o tome koji dio gradiva je dobro naučen, a na kojem treba još raditii koja metoda u procesu nastave i učenja je efikasna, a koju treba mijenjati. Ovakav vid vrednovanja predstavlja polaznu osnovu za koncipiranje dugoročnog planiranja nastave. Na osnovu formativnog vrednovanja, na kraju određene nastavne cjeline ili nastavnoga ciklusa, vrši se sumativno vrednovanje iskazano brojčanom ocjenom. Sumativno vrednovanje predstavlja procjenu ishoda učenja i pruža nam informacije o kvalitetu učenikovog znanja u toku i na kraju nastavnoga procesa.